  Анжелика Тихонова корреспондент Дышетӥсьёсты люканы кутскизы Ижкарысь «Столичный» микрорайонысь выль школалы. Со сярысь тодмо луиз Удмуртилэн кивалтэтаз кенешон дыръя, ивортэ элькун тӧролэн пресс-службаез. Тодады вайытом, элькунлэн шоркараз выль дышетон юрт пуктон борды 2016-тӥ арын куартолэзе кутскизы. Со Удмуртиын нырысетӥез школа луэ, кудӥз дышетонэз азинтонъя выль федерал программа улсын пуктӥське. Юрт 825 интылы чакламын. Отчы ужан арбериос басьтон понна 150 миллион манет быдтозы. 2017-тӥ арын тулыспалысен ини анай-атайёслэсь куриськонъёссэс кутыны чаклало. Юртэз туэ куарусёнэ усьтыны быгато ни. Удмуртиысь кивалтэтлэн тӧроезлэн Виктор Савельевлэн кылъёсызъя, со ӵектосэз умоен быдэстон элькунлы школаосты пуктонъя федерал программае эшшо паськытгес пыриськыны «инъет» луыны быгатоз. 2017-тӥ арын элькунмы эшшо куинь школаос пуктон понна федерал коньдэтысь юрттэт басьтыны чакла: Ижкарын Прасовской пролкаын 825 интылы, Можгаын 825 интылы но Алнашын 500 интылы. Тегъёс: Дышетон Ижкар ВикторСавельев нылпиос Удмуртия школаос  